Handsak van R4,2 miljoen ‘duurste ooit in Europa’Dié Matte Himalaya Niloticus Crocodile Birkin 35 is in Londen by ŉ veiling van die afslaer Christie’s vir £236 750 verkoop. Foto: Christie’s ŉ Hermès Birkin-handsak wat vandeesweek vir £236 750 (sowat R4,2 miljoen) verkoop is, word bestempel as die duurste handsak wat al ooit in Europa van die hand gesit is. Dié Matte Himalaya Niloticus Crocodile Birkin 35 is Woensdagaand in Londen by ŉ veiling van die afslaer Christie’s vir hierdie astronomiese bedrag verkoop. Hermès Birkin-handsakke is baie gesog en selfs die kleinste en eenvoudigste Birkin-handsak kan die koper vanaf R150 000 of meer uit die sak jaag. Selfs al is jy bereid om die aardige bedraggie vir ŉ handsak op te dok, is daar dikwels ŉ maande lange waglys om die eienaar van een van hierdie toebehore te word. Die Birkin-handsak wat Woensdagaand verkoop is, is egter geen gewone Birkin-handsak nie. Christie’s beskryf op sy webwerf die handsak as “die heilige graal van handsakversamelings”. Volgens die afslaer is die handsak gemaak uit die vel van ŉ Nylrivier-krokodil. Dié Matte Himalaya Niloticus Crocodile Birkin 35. Foto: Christie’s Die handsak word die “Himalaja Birkin” genoem weens die delikate gradering van die kleur. “Die rokerige grys vervaag in ŉ pêrelwit, wat lyk soos die majestueuse sneeupieke van die Himalajas. Die proses om die krokodilvel te kleur is tydrowend en aansienlik moeiliker namate die skakerings ligter word – om die foutlose wit van die sneeu en die gradering van die klipperige grys te skep, is iets wat baie vaardigheid en ŉ fyn oog vereis,” lui die inligting op die webwerf. Dit is nie bekend wie die handsak gekoop het nie, maar dit is ŉ uitgesoekte handjievol van die wêreld se rykes wat tans Himalaya Birkins besit. Kim Kardashian het een in haar versameling, asook Victoria Beckham, die vrou van David Beckham. Die handsak is egter verreweg nie die duurste handsak wat al ooit verkoop is nie. CBS News berig die duurste handsak ooit was die 1001 Nights Diamond Purse deur House of Mouawad wat in 2011 vir $3,8 miljoen (vandag sowat R54 miljoen) verkoop is. Die handsak spog met 4 517 diamante met ŉ gesamentlike gewig van byna 382 karaat.